รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัท
ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท บางกอกไนล่อน จำกัด (มหาชน)
ซึ่งงบการเงินดังกล่าวได้จัดทำขึ้นตามมาตรฐานการบัญชีที่รับรองโดยทั่วไป
โดยได้มีการพิจารณาเลือกใช้นโยบายบัญชีที่เหมาะสม
ประกอบกับใช้ดุลยพินิจอย่างรอบคอบระมัดระวัง สมเหตุสมผล
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัทฯ
เพื่อให้เกิดประโยชน์ต่อผู้ถือหุ้นและนักลงทุนทั่วไป
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนั้น คณะกรรมการบริษัทได้จัดให้มีระบบควบคุมภายในที่มีประสิทธิภาพประสิทธิผล
เพื่อให้มั่นใจได้ว่า
การบันทึกข้อมูลทางบัญชีมีความถูกต้องครบถ้วนและเพียงพอที่จะดำรงรักษาไว้ซึ่งทรัพย์สินของบริษัทฯ
และเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทฯ ซึ่งประกอบด้วยกรรมการที่เป็นอิสระและไม่เป็นผู้บริหาร
ได้ทำหน้าที่ดูแลรับผิดชอบเกี่ยวกับคุณภาพของรายงานทางการเงิน และระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัท มีความเห็นว่า ระบบการควบคุมภายในของบริษัทฯ
มีความเพียงพอและเหมาะสม สามารถสร้างความเชื่อมั่นอย่างสมเหตุสมผลได้ว่า งบการเงินของ
บริษัท บางกอกไนล่อน จำกัด (มหาชน) สำหรับปีสิ้นสุดวันที่ 31 ธันวาคม 2555
ได้จัดทำและเปิดเผยโดยถูกต้องตามที่ควรในสาระสำคัญแล้ว

ขอแสดงความนับถือ

สุพจน์ ศรีโรจนันท์ พูลวิทย์ ธนทรัพย์สมบุญ

(นายสุพจน์ ศรีโรจนันท์)(นายพูลวิทย์ ธนทรัพย์สมบุญ)

กรรมการ

รายงานจากคณะกรรมการตรวจสอบ

เรียน ผู้ถือหุ้น บริษัท บางกอกไนล่อน จำกัด (มหาชน)

คณะกรรมการตรวจสอบบริษัท บริษัท บางกอกไนล่อน จำกัด (มหาชน)
ได้รับการแต่งตั้งจากคณะกรรมการบริษัท ประกอบด้วยกรรมการอิสระจำนวน 3 ท่าน
กรรมการทุกท่านมีคุณสมบัติเหมาะสมตามที่ตลาดหลักทรัพย์แห่งประเทศไทยกำหนด
มีวาระการดำรงตำแหน่ง 1 ปี คณะกรรมการตรวจสอบมีการประชุมรวม 5 ครั้ง โดยมีรายนามดังนี้

1.  นายวรวิทย์ สังหิตกุล ประธานกรรมการตรวจสอบ

2.  นายมณฑล เพ่งเพียร กรรมการตรวจสอบ

3.  พันเอกปิยะพล นุตเกษม กรรมการตรวจสอบ

คณะกรรมการตรวจสอบปฏิบัติหน้าที่ตามที่ได้รับมอบหมายจากคณะกรรมการบริษัท
และรายงานผลการประชุมคณะกรรมการตรวจสอบต่อที่ประชุมคณะกรรมการบริษัท สรุปได้ดังนี้

1.  ดูแลรายงานทางการเงินของบริษัทให้มีความถูกต้องและเชื่อถือได้
    มีการเปิดเผยข้อมูลอย่างเพียงพอซึ่งคณะกรรมการตรวจสอบมีความเห็นว่า
    งบการเงินของบริษัทฯ
    มีความถูกต้องตามที่ควรในสาระสำคัญตามหลักมาตรฐานการบัญชีที่รับรองทั่วไป

2.  ดูแลให้บริษัทมีระบบการควบคุมภายในที่เหมาะสมและมีประสิทธิภาพ
    คณะกรรมการตรวจสอบได้อนุมัติแผนตรวจสอบประจำปี
    รับทราบรายงานผลการสอบทานของผู้ตรวจสอบภายใน
    และติดตามความคืบหน้าการปรับปรุงแก้ไขข้อบกพร่องของระบบควบคุมภายใน
    ซึ่งคณะกรรมการตรวจสอบเห็นว่าระบบการควบคุมภายในมีความเหมาะสมเพียงพอ

3.  พิจารณาและเสนอต่อที่ประชุมคณะกรรมการบริษัทเพื่อขออนุมัติต่อที่ประชุมผู้ถือหุ้น
    แต่งตั้งศาสตราจารย์เกียรติคุณเกษรี ณรงค์เดช ผู้สอบบัญชีรับอนุญาตทะเบียนเลขที่ 76
    และ/หรือ นางณัฐสรัคร์ สโรชนันท์จีน ผู้สอบบัญชีรับอนุญาตทะเบียนเลขที่ 4563
    และ/หรือนายสุมิตร ขอไพบูลย์ ผู้สอบบัญชีรับอนุญาตทะเบียนเลขที่ 4885 และ/หรือ
    นายชัยยุทธ อังศุวิทยา ผู้สอบบัญชีรับอนุญาต ทะเบียนเลขที่ 3885 แห่งสำนักงาน เอ. เอ็ม.ที
    แอสโซซิเอท เป็นผู้สอบบัญชีของบริษัทสำหรับปี 2556

4.  ทบทวนกฎบัตรคณะกรรมการตรวจสอบเพื่อให้มั่นใจว่ามีการปฏิบัติงานครบถ้วนตามที่ได้รับมอบหมาย
    และหน้าที่ความรับผิดชอบสอดคล้องกับแนวทางปฏิบัติที่ดีของตลาดหลักทรัพย์แห่งประเทศไทย

5.  สอบทานรายการที่เกี่ยวโยงกัน การเปิดเผยข้อมูลของรายการ
    เพื่อให้เป็นไปตามข้อกำหนดของตลาดหลักทรัพย์แห่งประเทศไทย

6.  ดูแลให้บริษัทฯมีระบบการบริหารด้วยหลักการกำกับดูแลกิจการที่ดี
    ซึ่งคณะกรรมการตรวจสอบเห็นว่า
    บริษัทฯมีการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทยหรือกฎหมายที่เกี่ยวข้องกับธุรกิจ

7.  สอบทานการปฏิบัติงานต่างๆให้ถูกต้องตามกฎหมายที่เกี่ยวข้อง และระเบียบข้อบังคับต่างๆ

8.  ได้ประชุมร่วมกับผู้บริหารของบริษัท เพื่อหารือในเรื่องต่างๆที่มีนัยสำคัญ

การหยุดการผลิตชั่วคราว และเลิกจ้างพนักงานทั้งหมด ในวันที่ 31มกราคม 2556
ทำให้บุคลากรส่วนที่เหลือ ต้องใช้เวลาเพิ่มขึ้น ในการรวบรวมเอกสารประกอบการจัดทำงบการเงิน
มีผลให้การนำส่งงบการเงินล่าช้า ซึ่งบริษัทได้แก้ไขเรื่องดังกล่าวแล้ว อย่างไรก็ตาม
งบการเงินประจำปี 2555 ผู้สอบบัญชีไม่แสดงความเห็นต่อการดำเนินงานต่อเนื่องของบริษัท
ดังที่ปรากฏในรายงานของผู้สอบบัญชีรับอนุญาต บริษัทชี้แจงดังนี้

สืบเนื่องจากมติที่ประชุมคณะกรรมการบริษัท บางกอกไนล่อน จำกัด(มหาชน) ครั้งที่ 4/2555
เมื่อวันที่ 25 ธันวาคม 2555 ให้บริษัทหยุดการผลิตชั่วคราว และเลิกจ้างพนักงานทั้งหมด ในวันที่
31 มกราคม 2556 โดยที่บริษัทยังคงต้องดำเนินการผลิตเพื่อส่งมอบสินค้า
ตามคำสั่งซื้อที่รับไว้ก่อนหน้านี้ จึงดำเนินการดังนี้

1.  ว่าจ้างพนักงานแผนกผลิตบางส่วน ในระบบจ้างเหมา โดยมอบหมายให้ฝ่ายบุคคล
    พิจารณาตามความเหมาะสม

2.  ว่าจ้างบุคลากร ในส่วนของแผนกบัญชี การเงิน คลังสินค้า และส่วนอื่นๆ
    ที่จำเป็นในการจัดการสินค้าคงเหลือ และการจำหน่ายทรัพย์สินที่ไม่ก่อให้เกิดรายได้

  บริษัทคาดว่า จะต้องใช้เวลาในการจำหน่ายสินค้าคงเหลือ และทรัพย์สินต่างๆที่ไม่ได้ใช้ประโยชน์
  ประมาณ 4-5 เดือน โดยแล้วเสร็จประมาณเดือน มิถุนายน 2556

ส่วนอนาคตในการประกอบธุรกิจของบริษัท คณะกรรมการอยู่ระหว่างพิจารณาใน 2 แนวทาง คือ

1. ดำเนินธุรกิจผลิตถุงเท้าต่อไป เพราะบริษัทมีฐานลูกค้าที่ดี ทั้งในประเทศและต่างประเทศ
แต่ต้องเปลี่ยนเครื่องจักรหลักเกือบทั้งหมด
ให้สอดคล้องกับความต้องการของตลาดและเพิ่มประสิทธิภาพของแรงงาน
จึงจะสามารถทำให้บริษัทมีกำไรได้

2. สรรหาธุรกิจใหม่ ที่สอดคล้องกับเงินทุน และโครงสร้างของบริษัท
โดยจะจัดหาบุคลากรที่มีความรู้ ความเชี่ยวชาญมาเป็นที่ปรึกษา ในการแสวงหาธุรกิจใหม่ๆ
ที่ดีกว่าธุรกิจเดิม และเชื่อมั่นได้ว่าจะก่อให้เกิดประโยชน์สูงสุดแก่ผู้ถือหุ้นในอนาคต

สำหรับการพิจารณาเรื่องแนวทางในการประกอบธุรกิจของบริษัทในอนาคต
ขึ้นอยู่กับผลการจำหน่ายสินค้าคงเหลือ และการขายทรัพย์สินที่ไม่ได้ใช้ประโยชน์
ว่าจะแล้วเสร็จตามเป้าหมายหรือไม่ ระหว่างนี้
คณะกรรมการบริษัทจะศึกษาถึงแนวทางเลือกที่เหมาะสมที่สุดสำหรับบริษัท

นายวรวิทย์ สังหิตกุล

ประธานกรรมการตรวจสอบ